קבוצת CGI

קבוצת CGI הוקמה בשנת 1989 על ידי החוקר הפרטי צביקה נווה, ועוסקת במתן שירותי ייעוץ אסטרטגיים ושירותי מודיעין עסקי. החברה פועלת בישראל וברחבי העולם ומתמחה באיסוף מידע, מחקר, תכנון אסטרטגי וטכנולוגיה. במסגרת החברה פועלים בכירים לשעבר ממערכת הביטחון בישראל.

 הנהלה 
קבוצת CGI נוסדה ומנוהלת על ידי צביקה נווה, חוקר פרטי ואחיו של אפי נוה, לשעבר ראש לשכת עורכי הדין. 

באוגוסט 2018 התמנה ראש השב"כ וחבר-הכנסת לשעבר, יעקב פרי, לנשיא החברה. פרי הודיע על פירוק שותפותו עם נווה בחברה לאחר שבפברואר 2025 פורסם בחדשות 12 תחקיר של העיתונאי עמרי מניב בו נשמע נווה מתאר שימוש לכאורה בקשרים במשטרה לצורך פגיעה באיש עסקים, ומציין כוונה לאלץ את איש העסקים לשלם מאות מיליוני שקלים. בחודש יולי 2025 נחקר נווה במשטרה באזהרה בחשד לסחיטה באיומים וקשירת קשר לביצוע פשע.

פעילות
בנובמבר 2018 פורסם שקבוצת CGI גילתה קלטת, כי ממנה עולה שנשיא גאורגיה לשעבר, מיכאיל סאקשווילי, תכנן לשכור מתנקש שיחסל את מנהיג מפלגת השלטון וראש הממשלה לשעבר בידזינה איוונשווילי. אנשי CGI חשפו כי נעשו פעולות לחיפוש "צלף" על מנת "להוריד את האיש הכי חזק בפוליטיקה בגאורגיה".

באוגוסט 2019 נשכרה קבוצת CGI על ידי רשימת "כחול-לבן" כדי לבדוק את מקור ההדלפות ממטה המפלגה בזמן הבחירות לכנסת ה-22. פרסום תוכנית שנשתלה על ידי החברה באחד מכלי התקשורת הובילה לזיהוי הבכיר שהדליף אותה. לפי פרסום בדה-מרקר, לאחר סיום ההתקשרות עם כחול-לבן עבר נווה לצד הנגדי ומכר לליכוד מידע אישי ומכפיש על בני גנץ.

באוקטובר 2019 הוגש לאיחוד האירופי דו"ח של קבוצת CGI שנשכרה על ידי הבנק השני בגודלו באוסטריה, Raiffeisen Bank. בבנק הועלו חשדות בעקבות "תספורת" שקיבל איש העסקים היהודי, אלכס שניידר, על הלוואה לטובת בניית מגדל ענק על שם נשיא ארצות הברית, דונלד טראמפ. קבוצת CGI העלתה את החשד כי בכיר בבנק היה מעורב באישור ההלוואה - וקיבל על כך שוחד בסך חמישה מיליון אירו. בעלי המניות של הבנק העבירו את הדו"ח המפורט לארגון הנאבק בעבירות שחיתות והלבנת הון. בכתב התלונה שהוגש לאיחוד האירופי, עליו חתומים גם שני חברי פרלמנט באיחוד, נכתב כי קיים חשש שבקשתו של איש העסקים שניידר אינה סטנדרטית, ואישורה המהיר למרות ביטחונות לא יציבים מעלה תהיות, כמו גם מתן הלוואה מבנק אירופי לטובת פרויקט מחוץ ליבשת. לפי התלונה שהוגשה, הפקיד הבכיר שאישר את העסקה ועובדים אחרים בבנק הועברו מתפקידםץ

בדצמבר 2019 פורסם בעיתון הגרמני בילד ובגלובס הישראלי שקבוצת CGI נשכרה על ידי מועצת המנהלים של טירת דרזדן בגרמניה כדי למצוא מי שדד תכשיטים ויהלומים בשווי רב מהמוזיאון ההיסטורי. בכתבה מפורטת מינואר 2026, ה-BILD תיקן ודיווח כי הפרסומים בנושא שגויים ושימשו פרסומת חינמית לפעילות שלא הייתה ולא נבראה. בינואר 2020 פורסם במספר כלי תקשורת גרמניים שאלמונים יצרו קשר עם הקבוצה, שהוזכרה בדיווחים כמעורבת בחקירה, והציעו לספק שני תכשיטים גדולים מתוך התכשיטים שנגנבו תמורת כתשעה מיליון אירו.

לאחר טבח השבעה באוקטובר גבתה החברה כשני מיליון שקלים ממשפחתה של החטופה לירי אלבג, לאחר שנווה טען כי ביכולתו לסייע בשחרורה משבי חמאס בעזה. משחלף הזמן ולא הושג מידע רלוונטי, הוחזר הסכום במלואו.

החברה נשכרה על ידי האחים גרטנר, מיליארדרים יהודים-בריטיים, במסגרת סכסוך עסקי על מאות מיליוני דולרים מול היהלומן החרדי דן גרטלר. לפי דיווחים עיתונאיים, בשלב מסוים עבר נווה לצד הנגדי וחשף חומרים שנאספו עבור לקוחותיו לשעבר.

באוקטובר 2025 פורסם בישראל היום כי חברת הקבוצה נטלה חלק בחקירת השוד במוזיאון הלובר. הלובר הוציא הכחשה רשמית לכל קשר או מעורבות עם CGI בחקירה 

בפברואר 2026 הוצבו שלטי חוצות בנתיבי איילון ובצמתים מרכזיים בגוש דן, ובמרכזם תמונתו של נווה לצד כיתובים המאשימים אותו בסחיטה. מאחורי הקמפיין עמד איש העסקים הישראלי-אוסטרלי אלכס סקלר, שאישר את מעורבותו וטען כי הוא פועל מתוך אינטרס ציבורי. הקמפיין הגיע על רקע סכסוך מתמשך בין סקלר לנווה, לאחר שנווה נישא לגרושתו של סקלר. 

קישורים חיצוניים


הערות שוליים

קטגוריה:מודיעין עסקי
קטגוריה:חברות ישראליות